Fjölbrautaskóli Suðurnesja - Wikipedia, frjálsa alfræðiritið

# Fjölbrautaskóli Suðurnesja

### Úr Wikipediu, frjálsa alfræðiritinu

Fjölbrautaskóli Suðurnesja (FS) er framhaldsskóli starfræktur í Keflavík í Reykjanesbæ. Hann var stofnaður sumarið 1976 og settur í fyrsta sinn þann 11. september það ár. Skólinn var stofnaður og rekinn í samvinnu 7 sveitarfélaga (síðar 5 vegna samruna) og ríkisins. Skólinn varð til við samruna Iðnskóla Suðurnesja, Framhaldsdeilda Gagnfræðaskólans í Keflavík (sem nú heitir Holtaskóli) og Öldungadeildar Gagnfræðaskólans í Keflavík. Hann fékk til umráða húsnæði Iðnskólans, sem þá þegar var allt of lítið og var það bætt upp með leiguhúsnæði frá Gagnfræðaskólanum og víðar um bæinn.

Strax á öðru starfsári skólans var byggt ofan á húsið, í stað einnar hæðar voru þær orðnar þrjár. Það var samt allt of lítið. Skömmu síðar var byggt við endann á húsinu og fjölgaði kennslustofum þá um sex auk þess sem kennarastofa stækkaði mikið. Enn var þetta ófullnægjandi. Árið 1990 var hafist handa við byggingu þverálmu á eldra húsið. Hún var 1000 fermetrar að grunnfleti og á 3 hæðum. Varð þá heildargólfflötur hússins um 6500 fermetrar og mátti með góðum vilja segja, að húsið fullnægði brýnustu þörfum þegar þessi álma var tekin í notkun haustið 1992, en ekkert var umfram það.

Haustið 2004 var tekin í notkun enn ein álman, sem er einnig á þremur hæðum og á þriðja þúsund fermetrar að heildargólffleti. Einnig hafa farið fram gagngerðar endurbætur á eldra húsnæðinu. Er skólinn nú hinn glæsilegasti í alla staði og er starfsaðstaða nemenda og kennara mjög góð. Er nú loksins kominn salur sem risið getur undir því nafni, svo og glæsilegt nemendamötuneyti, nýjar og mjög vandaðar kennslustofur raungreina, ný kennaraaðstaða og svo mætti lengi telja.

Skólameistarar Fjölbrautaskóla Suðurnesja hafa verið eftirtaldir:

- Jón Böðvarsson (1976 – 1984)
- Hjálmar Árnason (1984 – 1995), núverandi alþingismaður
- Ólafur Jón Arnbjörnsson (1995 - )

Auk þeirra sinntu aðstoðarskólameistararnir Ingólfur S. Halldórsson, Ægir Sigurðsson og Oddný G. Harðardóttir starfi skólameistara í afleysingum eina önn (Ingólfur) og (Ægir) eitt skólaár (1989 - 1990) og Oddný almanaksárið 2005.

Nemendur Fjölbrautaskóla Suðurnesja voru um 250 talsins þegar skólinn hóf starfsemi sína, en síðan hefur fjöldi þeirra fjórfaldast og eru nemendur nú (á vorönn 2006) um eitt þúsund. Þessi fjölgun nemenda samsvarar nokkurn veginn 5% stöðugri aukningu á ári frá upphafi. Reyndar hefur fjölgunin ekki verið jöfn allan tímann heldur hefur hún gengið í stökkum.

Nánari upplýsingar á heimasíðu skólans, [1]

Af „http://is.wikipedia.org../../../f/j/%C3%B6/Fj%C3%B6lbrautask%C3%B3li_Su%C3%B0urnesja_ad3c.html“

Flokkar: Stofnað 1976 | Íslenskir framhaldsskólar

##### Views

- Grein
- Spjall
- Núverandi útgáfa

##### Leit